CELEX: 22021D0036
Language: lt
Date: 1608076800000
Title: Bendrijos ir Šveicarijos sausumos transporto komiteto sprendimas Nr. 3/2020 2020 m. gruodžio 16 d. dėl Šveicarijoje transporto priemonėms nuo 2021 m. liepos 1 d. taikomos mokesčio sistemos [2021/36]

2021 1 18   
               
               
                  LT
               
               
                  Europos Sąjungos oficialusis leidinys
               
               
                  L 15/48
               
            
         BENDRIJOS IR ŠVEICARIJOS SAUSUMOS TRANSPORTO KOMITETO SPRENDIMAS Nr. 3/2020
         2020 m. gruodžio 16 d.
         dėl Šveicarijoje transporto priemonėms nuo 2021 m. liepos 1 d. taikomos mokesčio sistemos [2021/36]
         BENDRIJOS IR ŠVEICARIJOS SAUSUMOS TRANSPORTO KOMITETAS,
         atsižvelgdamas į Susitarimą tarp Europos bendrijos ir Šveicarijos Konfederacijos dėl krovinių ir keleivių vežimo geležinkeliu ir keliais (1) (toliau – Susitarimas), ypač į jo 40 straipsnio 6 dalį ir 52 straipsnio 4 dalį,
         kadangi:
         
                     (1)
                  
                  
                     remdamasi Susitarimo 40 straipsniu nuo 2001 m. sausio 1 d. Šveicarija renka nediskriminacinį mokestį, skirtą dėl transporto priemonių atsiradusioms išlaidoms padengti (toliau – su teikiamomis paslaugomis susijęs mokestis, taikomas sunkvežimių eismui). Šis mokestis diferencijuojamas pagal tris emisijų standartų kategorijas (EURO klasės);
                  
               
                     (2)
                  
                  
                     tuo tikslu Susitarimo 40 straipsnio 2 ir 4 dalyse nustatytas svertinis mokesčių vidurkis, didžiausias mokestis, taikomas labiausiai teršiančioms transporto priemonėms, ir didžiausias mokesčio skirtumas tarp atskirų kategorijų;
                  
               
                     (3)
                  
                  
                     pagal Susitarimo 40 straipsnio 6 dalį Bendrijos ir Šveicarijos sausumos transporto komitetas, siekdamas atsižvelgti į Šveicarijoje eksploatuojamo transporto parko tendencijas ir EURO standartų pokyčius, nustato vidurkius per svarstymus, kurie vyksta kas dvejus metus. Atsižvelgiant į Šveicarijoje eksploatuojamo transporto parko modernizavimą, kuris reiškia, kad vis daugiau transporto priemonių atitinka naujausius EURO standartus, EURO standartų kategorijų pasiskirstymas turėtų būti pritaikytas taip, kad mažiausiai teršianti EURO VI emisijos klasė liktų mažiausių mokesčių kategorijoje, o EURO IV ir V emisijų klasės – didžiausių mokesčių kategorijoje;
                  
               
                     (4)
                  
                  
                     dėl tų pačių priežasčių taip pat būtina panaikinti pagal Bendrijos ir Šveicarijos sausumos transporto komiteto sprendimą Nr. 1/2011 (2) EURO II ir EURO III emisijų klasės transporto priemonėms, kuriose įrengta sertifikuota kietųjų dalelių filtrų sistema, suteiktą 10 % nuolaidą nuo jų kategorijos mokesčio,
                  
               Nusprendė:
         
            1 straipsnis
            Su teikiamomis paslaugomis susijęs mokestis, taikomas sunkvežimių, kurių faktinė bendroji masė su kroviniu yra ne didesnė už 40 t, už 300 nuvažiuotų kilometrų, eismui, yra:
            
                        —
                     
                     
                        372,00 Šveicarijos frankų 1 mokesčio kategorijai,
                     
                  
                        —
                     
                     
                        322,80 Šveicarijos frankų 2 mokesčio kategorijai,
                     
                  
                        —
                     
                     
                        273,60 Šveicarijos frankų 3 mokesčio kategorijai.
                     
                  
         
            2 straipsnis
            1 kategorijos mokestis taikomas iki EURO VI standarto įsigaliojimo teisėtai eksploatuojamoms transporto priemonėms.
            3 kategorijos mokestis taikomas EURO VI emisijų klasės transporto priemonėms.
         
         
            3 straipsnis
            Sprendimas Nr. 1/2011 panaikinamas.
         
         
            4 straipsnis
            Šis sprendimas įsigalioja 2021 m. liepos 1 d.
         
         
            Priimta Berne 2020 m. gruodžio 16 d.
            
               
                  Šveicarijos Konfederacijos vardu
               
               
                  Pirmininkas
               
               Peter FÜGLISTALER
            
            
               
                  Europos Sąjungos vardu
               
               
                  Europos Sąjungos delegacijos vadovė
               
               Elisabeth WERNER
            
         
         
            (1)  OL L 114, 2002 4 30, p. 91.
         
            (2)  2011 m. birželio 10 d. Bendrijos ir Šveicarijos sausumos transporto komiteto sprendimas Nr. 1/2011 dėl mokesčio, taikomo sunkvežimiams už EURO II ir EURO III emisijų klasės transporto priemonėms su sertifikuota kietųjų dalelių mažinimo sistema teikiamas paslaugas, nuolaidos suteikimo (OL L 193, 2011 7 23, p. 52).